Document ID: 32007D0362

KOMISIJAS LĒMUMS
(2007. gada 16. maijs),
ar ko groza Lēmumu 2004/432/EK par trešo valstu iesniegto atliekvielu uzraudzības plānu apstiprināšanu saskaņā ar Padomes Direktīvu 96/23/EK
(izziņots ar dokumenta numuru K(2007) 2088)
(Dokuments attiecas uz EEZ)
(2007/362/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punkta ceturto daļu un 29. panta 2. punktu,
tā kā:
(1)
Ar Direktīvu 96/23/EK nosaka pasākumus tās I pielikumā minēto vielu un atlieku grupu kontrolei. Saskaņā ar Direktīvu 96/23/EK iekļaušanu un paturēšanu to trešo valstu sarakstos, no kurām dalībvalstīm ir atļauts importēt dzīvniekus un dzīvnieku izcelsmes pamatproduktus, uz ko attiecas šī direktīva, nosaka pēc attiecīgās trešās valsts iesniegtā plāna, kurā ir noteiktas garantijas, ko šī valsts piedāvā attiecībā uz minētajā direktīvā noteikto atlieku un vielu grupu uzraudzību.
(2)
Komisijas 2004. gada 29. aprīļa Lēmumā 2004/432/EK par trešo valstu iesniegto atliekvielu uzraudzības plānu apstiprināšanu saskaņā ar Padomes Direktīvu 96/23/EK (2) ir iekļauts to trešo valstu saraksts, kuras ir iesniegušas atliekvielu uzraudzības plānu, kurā saskaņā ar minētās direktīvas prasībām ir noteiktas šo valstu piedāvātās garantijas.
(3)
Serbija ir iesniegusi Komisijai atliekvielu uzraudzības plānus attiecībā uz dzīvniekiem un dzīvnieku izcelsmes produktiem, kas patlaban nav iekļauti Lēmumā 2004/432/EK. Minēto plānu novērtējums un Komisijas iegūtā papildu informācija sniedz pietiekamas garantijas par šajā trešā valstī veikto atliekvielu uzraudzību saistībā ar attiecīgajiem dzīvniekiem un produktiem. Tādēļ attiecīgie dzīvnieki un dzīvnieku izcelsmes produkti jāiekļauj šā lēmuma sarakstā attiecībā uz Serbiju.
(4)
Grenlande, Namībija un Paragvaja ir pieprasījušas, lai tās neiekļauj Lēmuma 2004/432/EK sarakstā attiecībā uz dažām dzīvnieku un dzīvnieku izcelsmes produktu kategorijām. Tādēļ ieraksti par attiecīgajiem dzīvniekiem un dzīvnieku izcelsmes produktiem saistībā ar šīm trešām valstīm jāsvītro no saraksta.
(5)
Kostarika un Vjetnama, kuras patlaban ir minētas Lēmumā 2004/432/EK saistībā ar dažiem dzīvniekiem vai dzīvnieku izcelsmes produktiem, nav Komisijai sniegušas garantijas, kas pieprasītas attiecībā uz dažiem minētajiem dzīvniekiem un dzīvnieku izcelsmes produktiem. Turklāt šajās trešās valstīs Pārtikas un veterinārā biroja veiktās pārbaudes atklāja nopietnus trūkumus attiecīgo dzīvnieku un produktu atliekvielu uzraudzībā. Tādēļ ieraksti par šo trešo valstu izcelsmes attiecīgajiem dzīvniekiem un dzīvnieku izcelsmes produktiem jāsvītro no saraksta. Attiecīgās trešās valstis ir par to attiecīgi informētas.
(6)
Jānosaka pārejas periods tiem Kostarikas, Grenlandes, Namībijas, Paragvajas un Vjetnamas izcelsmes dzīvnieku un produktu sūtījumiem, kuri no šīm trešām valstīm uz Kopienu nosūtīti pirms šā Lēmuma piemērošanas dienas, lai ietvertu šo sūtījumu piegādes laiku Kopienā.
(7)
Tāpēc attiecīgi jāgroza Lēmums 2004/432/EK.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/432/EK pielikumu aizstāj ar šā lēmuma pielikuma tekstu.
2. pants
Ar šo lēmumu veiktos grozījumus Lēmuma 2004/432/EK pielikumā nepiemēro Kostarikas, Grenlandes, Namībijas, Paragvajas un Vjetnamas izcelsmes dzīvnieku un produktu sūtījumiem, ja šo dzīvnieku vai produktu ievedējs var pierādīt, ka tie no attiecīgās trešās valsts uz Kopienu nosūtīti pirms šā lēmuma piemērošanas dienas.
3. pants
Šo lēmumu piemēro no septītās dienas pēc tā publicēšanas Eiropas Savienības Oficiālajā Vēstnesī.
4. pants
Šis lēmums ir adresēts dalībvalstīm.
Briselē, 2007. gada 16. maijā

Labels: 17
5
20
0
3
6